قواس (موقع أركيولوجي)

قواس (ب لحروف اللاتينية "Kouass") هوّ واحد لموقع اركيولوجي جا على الضفة الشمالية ديال واد غريفة (ف لقديم كان معروف ب "انيديص" "Anides")، على بعد 7، 5 كلم من مدينة اصيلا. وخا لموقع دابا جا بعيد ب كيلوميطر على جنب لمحيط لاطلسي، ف لقديم كان حداه مرسى كيطل على لبحر، و كان مربوط معا لقنالات ديال خليج كوطيص "Kotes" (السمية لقديمة ديال راس سپارطيل) لي وصفها سيلاكس د بلعاني "Pseudo-Scylax" ف الرحلة ديالو. لمرسى غطاه التراب لي جابو لواد معا مرور الزمان. قواس كانت تجمع سكني ل اغراض تجارية، و كانت ف موقع سطراتيجي، حيت جات ف لملاقية ديال جوج طرقان قديمة وحدة على لاكوط كاتدي ل ليكسوس، و لوخرة كاتدي ل الداخل ل وليلي. زيادة على كونها ف ديك لوقيتة جات ديريكت على جنب لبحر. لموقع ديال قواس كان ماهول من لقرن 6 قبل لميلاد، ف لفترة لي كاتسمى لفترة لموريطانية لعتيقة، و تّهجر مابين 50 تال 30 قبل لميلاد، قبل ما يعاودو يسكنوه الناس ف لقرون لوسطانية. السمية. السمية لاصلية ف لموضع مامعروفاش من لمصادر التاريخية و لاپيڭرافية. السمية د "قواس" لي مخدّمة دابا جات من لبقايا د لبني د الرومان ف ديك لمنطقة لي كانلقاو فيه تقويسات. كرونولوجيا. التبقشيش د لاركيولوجيين ف لموقع من 2009 ف اطار لبرنامج د ربع سنين "لابحات لاركيولوجية لفرانكو-مغريبية ف قواس" "Recherches archéologiques franco-marocaines à Kouass"، لي سيّروه ڤيرجيني بريدو، و محمد كبيري علوي، عطاو كرونولوجيا ديال السكنى فيه على 5 د لفترات: تاريخ. لفترة لموريطانية. التبقشيش لي تدار ف هاد لموقع كيبيّن بلي كان ماهول علّاقل من لقرن 6 قبل لميلاد. لباحتة ڤيرجيني بريدو قتارحات بلي لموقع يقدر يكون قدم، على عتيبار واحد لامفورة من نوع ""راشڭون" "Rachgoun" 1" لي تّلقات تماك. قواس وصلات ل لاوج د لازدهار ديالها ف لقرن 5 و 4 ق. م، و كانت ف حلقة قوية ديال التبادل التجاري معا لمنطقة د مضيق جبل الطر، سيرتو معا مدينة ڭادير ؤلا ڭاديس (دابا كاديكس "Cadix" ف سپانيا). السيت تّلقاو فيه تا مصنوعات جايين من مناطق خرين ف لبحر الدخلاني، بحال ابيزا، سردينيا، جنوب الطاليان، ليونان و قرطاج. من لبدية تقريبا، قواس ولا عندها طابع حضري ب بلان مربّعي منضّم، بنايات كبار، طرقان معبّدين و مناطق د السكنى، و تا حيط دفاعي ضاير على لمدينة لغلض ديالو 1، 2 تال 1، 5 ميترو. تّلقاو مجوهرات ف لموقع ب ستيل فينيقو-بونيقي، لي منها ميدالية د النقرة ب نقشات مدهّبة، ڭورميطات د النقرة، خاتم مصاوب ب الجاج، و 500 حلية د النقرة ؤ لكوكياج و الجاج، و غيرهوم. هاد لمجوهرات كيرجعو ف لغالب ل فترة ديال التدمير د لمدينة ف اللخر د لقرن 4 قبل لميلاد، شي لي كيفسر علاش بقاو ف بلاصتهوم. واحد لبناية كبيرة ف لموقع لي كاترجع ل لقرن 4 ق. م، من لبقايا ديالها كايبان بلي كاتشبه ل معابد محلولين ل السما، لي تلقاو ف مواقع بونيقيين خرين ف تونس و لبرطقيز. بناية خرة جات ف موضع عالي ف السيت، و لي تلقاو فيها شقفات د لفلوس و طراف د السيراميك كيرجعو ل مابين لقرن 3 تال 1 قبل لميلاد، تكهّن لباحت ميشيل پونزيش بلي تقدر تكون قشلة عسكارية قبل-رومانية، ف لوقت لي ف. لوبيز بارضو ڭال بلي تقدر تكون مخزن د لامفورات. عدد د لمعامل تلقاو ف لموقع، منها معامل متعلقين ب تصنيع لمواد د لمعدن، لي كيرجعو ل فترة سابقة على لقرن 1 قبل لميلاد. لمدينة تهجرات مابين عوام 50 و 30 قبل لميلاد، اما بسباب حملة عسكارية ديال لماليك بوكوس التاني، ؤلا تاسيس مستعمرة رومانية ف زيليل (دابا الدشر الجديد) لي جات قريبة ليها. لفترة الرومانية. علَاحْقَّاش لموضع تّهجر، ماتّلقاوش بزاف د لاتار لي كيرجعو ل لفترة الرومانية. وخا داكشي، ميشيل پونزيش كيشير ل وجود 4 د لوزينات د التمليح تماك، لي كيرجعو ل لقرن 1 و لقرن 3 ميلادي، و لي يقدرو يكونو كانو ديجا خدّامين قبل مايجيو الرومان. تّلقات تا قناة مقنطرة "aqueduct" لي الطول ديالها 750 ميترو و كانت كاتدي لما ل لمرسى. فترة لقرون لوسطانية. قواس عاود تسكنات مابين لقرن 12 و لقرن 15، كيما كيدلو على هادشي بقايا ديال السراميك ب ستيلات اسلامية، سيرتو من لفترة لمرينية، و ب التاريخ ديال لعضام د لحيوانات. اغلب النواع د السيراميك كيرجعو ل لمراكز لكبار ف لاندلس و شمال افريقيا، ولاكين كاينة نسبة لي تقدر تكون كاترجع ل فترات قدم، شي لي كيشير ل امكانية ستيطان اسلامي ف فترات قبل من لقرن 12. تّلقاو تا شقفات ديال "فلس" د افريقية (تونس دابا) لي تسك ف لقيروان ف عام 759 ميلادية. هادشي خلا لباحتين يڭولو بلي قواس هيّ نيت "نبروش" لي هضر عليها لبكري ف لقرن 11، و ڭال بلي كانو ساكنينها قبايل لواتة لامازيغية. لمعمار. لمعمار ديال قواس كيتميّز بشكل عام ب تخدام مواد محلية، بحال ياجور مصاوب ب لغيس و تخدام لغيس ف تلصاق لياجور، و لڭبص. النضام د لماكلة. التحليل ديال لبقايا د لعضام د لحيوانات كيعطي فكرة على النضام د لماكلة ديال السكان ف لفترات لموريطانية و لاسلامية. هاد النضام كان معتامد على سيرتو على اللحوم لحمرا، بحال لبڭري، لغنمي، لعنزي، لخنزير، لعودان، لحمير، لكلاب، و اللحوم لبيضا بحال الدجاج. النسبة د لماكلة ديال لحيوانات لبرية قليلة بزاف، بحال لخنزير لبري، لڭنفود، لبط، و لقنان، زيادة على لحوت. لبڭري كيمتّل اكبر نسبة ف لماكلة د السكان، و لعودان تقريباً ماكانش كيتكال. ف لفترة لاسلامية دخلو تا الجمال، و نقصات لماكلة د لخنزير بشكل كبير. لغنمي تا هوّ ولا كيتكونصوما كتر شوية، معا حيوانات برية بحال الجدي و الطيور.